Vasocardin a nespavosť
Dobrý deň prajem, rada by som sa spýtala, či liek Vasocardin 50 sa môže biť s pitím čaju z ginka, ženšenu a zeleného čaju? Zaznamenala som výborné upravenie tlaku a 
hlavne tepu na knižné hodnoty, čo nemám ani pri samotnom užívaní lieku, ale nastali mi problémy s nespavosťou. Ďakujem.
Dobrý deň,
ďakujeme za Vašu otázku.
Extrakt z listov ginkgo biloba podporuje správnu činnosť krvného obehu. Klinické výsledky týkajúce sa liekových interakcií s extraktom ginka sú nejednoznačné, súbežným užívaním Ginkga a lieku Vasocardin je však prítomné aj riziko zvýšeného účinku Vasocardinu, čo sa môže prejaviť zosilnením jeho vedľajších účinkov, medzi ktoré patrí aj nespavosť.
Vasocardin môže taktiež zvýšiť koncentráciu teofylínu (ktorý je súčasťou zeleného čaju) v plazme. To sa môže taktiež prejaviť, okrem iného, nespavosťou. Taktiež je v zelenom čaji prítomný aj samotný kofeín, ktorého konzumácia môže viesť ku problémom so spánkom.
Medzi Vasocardinom a ženšenom bola pozorovaná interakcia v dôsledku ktorej sa môže oslabiť účinok Vasocardinu a tým pádom zhoršiť hodnoty krvného tlaku. Samotný ženšen však podporuje vitalitu a pôsobí proti únave, preto jeho užívanie môže viesť aj ku nespavosti.
Prajem pekný zvyšok dňa.
S pozdravom
PharmDr. Veronika Kiabová